18
طَاحِتْ بَابِلْ العْظِيمَة
1 بَعْدْ هَاذَا شُفْتْ مَلَاكْ آخِرْ هَابِطْ مِالسْمَاء، عَنْدُو سُلْطَة عْظِيمَة، والأَرْضْ ضْوَاتْ مِنْ نُورُو. 2 وصَاحْ بْأَعْلَى صُوتُو:
«طَاحِتْ! طَاحِتْ بَابِلْ العْظِيمَة!
ووَلَّاتْ وَكْرْ لِلشْوَاطِنْ والأَرْوَاحْ الشِّرِّيرَة والطْيُورْ المَنْجُوسَة المَكْرُوهَة!
3 عْلَى خَاطِرْ الشُّعُوبْ الكُلْ شَرْبُوا مِنْ شْرَابْ زْنَاهَا،
ومْلُوكْ الأَرْضْ زْنَاوْ مْعَاهَا،
وتُجَّارْ الدِّنْيَا إِسْتِغْنَاوْ مِنْ كُثْرْ مَا صَرْفِتْ!».
4 وسْمَعْتْ صُوتْ آخِرْ مِالسْمَاء يْقُولْ:
«يَا شَعْبِي أُخْرْجُوا مِنْهَا!
بَاشْ مَا تْشَارْكُوشْ فِي ذْنُوبْهَا
ومَا تَهْبِطْشْ عْلِيكُمْ بْلَاوَاتْهَا.
5 رَاهِي ذْنُوبْهَا تْكَدْسِتْ لِينْ وِصْلِتْ لِلسْمَاء،
واللَّهْ مَا نْسَاشْ الشَّرْ الِّي عَمْلِتُّو الكُلْ.
6 أَعْمْلُوا مْعَاهَا كِيمَا عَمْلِتْ مْعَاكُمْ،
وجَازِيوْهَا بْمَرْتِينْ قَدْ الِّي عَمْلِتُّو.
وفِي الكَاسْ صَبِّتْ فِيهْ لِلْأُخْرِينْ،
صُبُّولْهَا بَايْ مْتَاعْ إِثْنِينْ.
7 عَذْبُوهَا وشَقِّيوْهَا عْلَى قَدْ مَا مَجْدِتْ رُوحْهَا وشَاخِتْ.
هِيَّ تْقُولْ فِي قَلْبْهَا: "آنَا مَلِكَة عَالعَرْشْ!
ومَانِيشْ هَجَّالَة، وعُمْرِي مَا بِشْ نْذُوقْ الحُزْنْ".
8 هَاذَاكَا عْلَاشْ بِشْ تَهْبِطْ عْلِيهَا البْلَاوَاتْ فِي نْهَارْ وَاحِدْ:
مُوتْ وحُزْنْ وجُوعْ
وبِشْ تِتْحْرَقْ بِالنَّارْ،
عْلَى خَاطِرْ الرَّبْ الإِلَاهْ الِّي يُحْكُمْ عْلِيهَا هُوَّ قَادِرْ».
9 وبِشْ يِبْكِيوْ عْلِيهَا مُلُوكْ الأَرْضْ الِّي زْنَاوْ مْعَاهَا وشَاخُوا فِي جُرِّتْهَا، وبِشْ يْنَوْحُوا وَقْتِلِّي يْشُوفُوا دُخَّانْ حْرِيقِتْهَا، 10 ويَاقْفُوا بْعِيدْ عْلِيهَا خَايْفِينْ مِنْ عْذَابْهَا ويْقُولُوا:
«يَا وِيلِكْ! يَا وِيلِكْ، يَا بَابِلْ المْدِينَة العْظِيمَة، يَا بَابِلْ القْوِيَّة!
عِقَابِكْ جَاء فِي سَاعَة وَحْدَة!».
11 وبِشْ يِبْكِيوْ عْلِيهَا ويْنَوْحُوا تُجَّارْ الدِّنْيَا، عْلَى خَاطِرْ سِلْعِتْهُمْ مَا عَادْ بِشْ يِشْرِيهَا حَدْ: 12 الذْهَبْ والفِضَّة والحْجَرْ الكْرِيمْ واللُّولِي، والكِتَّانْ والقْمَاشْ البَنَفْسَجِي والحْرِيرْ والقِرْمِزْ، وأَعْوَادْ النَّدْ الِّي رِيحِتْهُمْ فَاوْحَة وكُلْ مَا هُوَّ مَصْنُوعْ مِالعَاجْ ومِاللُّوحْ الغَالِي والنْحَاسْ والحْدِيدْ والرْخَامْ، 13 وزَادَا القِرْفَة والأُفَّاحَاتْ، والبْخُورْ والعْطُورَاتْ واللُّوبَانْ والشْرَابْ والزِيتْ والدْقِيقْ والقَمْحْ، والبْڨَرْ والغْنَمْ والحْصُنَّة والكَرُّوسَاتْ، والعْبِيدْ والمْرَابِيطْ. 14 وبِشْ يْقُولُوا:
«الغَلَّة البَاهْيَة الِّي نَفْسِكْ اشْتْهَاتْهَا ضَاعِتْ عْلِيكْ،
والضْخَامَاتْ والنَّعِيمْ مْشَاوْ عْلِيكْ ومَا عَادِشْ بِشْ يِرْجْعُوا!».
15 التُّجَّارْ هَاذُومَا الِّي إِسْتَغْنَاوْ فِي جُرِّتْهَا بِشْ يَاقْفُوا بْعِيدْ عْلِيهَا، خَايْفِينْ مِنْ عْذَابْهَا ويِبْكِيوْ ويْنَوْحُوا 16 ويْقُولُوا:
«يَا وِيلِكْ! يَا وِيلِكْ!
المْدِينَة العْظِيمَة الِّي كَانِتْ تِلْبِسْ
فِي الكَتَّانْ والقْمَاشْ البَنَفْسَجِي والأَحْمِرْ،
وتْزَيِّنْ فِي رُوحْهَا بِالذْهَبْ والحْجَرْ الكْرِيمْ واللُّولِي،
17 فِي سَاعَة مِالزْمَانْ
ضَاعِتْ الثَّرْوَة هَاذِي الكُلْ!».
كُلْ رُيَّاسْ البَابُورَاتْ ورُكَّابْهَا وبَحَّارِتْهَا ولِّي يِسْتَرْزْقُوا مِالبْحَرْ الكُلْ وِقْفُوا بْعِيدْ عْلِيهَا، 18 وصَاحُوا وهُومَا يْشُوفُوا فِي الدُّخَّانْ وهِيَّ تِتْحْرَقْ وقَالُوا:
«آنَاهِي المْدِينَة الِّي كِيفْ هَا المْدِينَة العْظِيمَة؟».
19 وحَطُّوا التْرَابْ عْلَى رْيُوسْهُمْ وبْكَاوْ ونَوْحُوا وصَاحُوا:
«يَا وِيلْهَا! يَا وِيلْهَا! المْدِينَة العْظِيمَة
الِّي مِنْ ثَرْوِتْهَا إِسْتَغْنَاوْ إِمَّالِي البَابُورَاتْ الكُلْ!
فِي سَاعَة وَحْدَة تْخِرْبِتْ!
20 إِفْرَحْ لِخْرَابْهَا يَا سْمَاء!
إِفْرْحُوا يَا قِدِّيسِينْ ويَا رُسُلْ ويَا أَنْبْيَاءْ،
عْلَى خَاطِرْ اللَّهْ عَاقِبْهَا عَلِّي عَمْلِتُو فِيكُمْ».
21 وهَزْ مَلَاكْ قْوِيْ حَجْرَة كَايِنْهَا حَجْرِةْ رْحَى كْبِيرَة ولَوَّحْهَا فِي البْحَرْ وقَالْ:
«هَكَّا تِطَّيِشْ وتِتْرْمَى بَابِلْ المْدِينَة العْظِيمَة،
ومَا عَادِشْ تْقُومِلْهَا قَايْمَة بِالكُلْ!
22 ومَا عَادِشْ يِتْسْمَعْ فِيكْ لَا قِيثَارَة
ولَا مُوسِيقَى أُخْرَى، لَا نَايْ ولَا بُوقْ.
ومُشْ بِشْ يُقْعُدْ فِيكْ حَتَّى صْنَايْعِي.
ولَا يِتْسْمَعْ فِيكْ صُوتْ رْحَى،
23 ضَوْء الفْنَارْ مَا عَادِشْ بِشْ يِضْوِي فِيكْ.
وصُوتْ عْرِيسْ وعْرُوسَة مَا عَادِشْ بِشْ يِتْسْمَعْ فِيكْ.
عْلَى خَاطِرْ تُجَّارِكْ كَانُوا أَعْظِمْ نَاسْ فِي الأَرْضْ،
والأُمَمْ الكُلْ تْغَرُّوا بْسِحْرِكْ.
24 وفِيكْ سَالْ دَمْ الأَنْبِيَاءْ والقِدِّيسِينْ
ولِّي اتْقَتْلُوا فِي الأَرْضْ الكُلْ».